P. Kresák, poslanec: (2001-10-24):
Z toho pohľadu ja tiež chcem veľmi oceniť ten konštruktívny prístup, ktorý odznel z úst pána kolegu Brňáka, pretože, áno, dá sa o veciach diskutovať, dá sa hľadať spoločná cesta. A myslím si, že je naším spoločným cieľom čo najskoršie členstvo Slovenskej republiky v Európskych spoločenstvách. Samozrejme, vyjadrovať sa k tomu, čo nazval pán kolega Fogaš perly, je mi pomerne ťažko, ale musím iba kvôli občanom Slovenskej republiky upozorniť na tú skutočnosť, že tak namietaný obsah čl. 2 ods. 3 ústavy, ako odznel z úst pani kolegyni Tóthovej, je v podstate, samozrejme, pomerne ľahko obhájiteľný. Iba poukazujem na to, a to vie, myslím si, už aj v tejto Národnej rade takmer každý, že tam, kde text ústavy používa slovo zákon, to nie vždy znamená výsledok normatívnej činnosti Národnej rady Slovenskej republiky, ale veľmi často to znamená akýkoľvek normatívny právny akt. A práve o tom to je. A, samozrejme, pani kolegyňa to veľmi dobre vie, pretože keď sa pozrieme iba do výsledkov normatívnej činnosti vlády, obsahu nariadení, ktoré boli prijímané za doby, keď ona bola podpredsedníčkou vlády pre legislatívu, našli by sme tam množstvo nariadení vlády, ktorými sa regulovali práva alebo ustanovovali povinnosti pre niekoho. Takže iba toľko. Veľmi pekne ďakujem a prosím, aby ste potom, keď bude čas, pán predsedajúci, dali hlasovať. I. Presperín, podpredseda NR SR: Ďakujem pekne. Páni poslanci, panie poslankyne, vrátime sa teraz k Informácii predsedu vlády Slovenskej republiky o procese prípravy, schvaľovania a súčasnom stave uzatvorenia rámcovej zmluvy medzi Slovenskou republikou a Európskou bankou pre obnovu a rozvoj k čerpaniu grantových prostriedkov na predčasné ukončenie prevádzky Jadrovej elektrárne V-1 v Jaslovských Bohuniciach pod bodom č. 1 programu, ktorý ste obdržali. Ďakujem pekne, pán podpredseda vlády, ďakujem pekne, pán spravodajca. Tak ako parlament schválil žiadosť o vystúpenie pána predsedu Úradu jadrového dozoru Slovenskej republiky, dám teraz slovo pánu inžinierovi Miroslavovi Lipárovi. Nech sa páči. Upozorňujem, že k jeho vystúpeniu vzhľadom na to, že bola ukončená rozprava, nebude žiadna rozprava ani faktické poznámky. Prepáčte ešte chvíľu. Žiadam vás, páni poslanci, aby ste prišli do rokovacej sály na hlasovanie. Pán predseda, máte slovo, nech sa páči. M. Lipár, predseda Úradu jadrového dozoru SR: Dobrý deň. Vážený pán predsedajúci, vážené panie poslankyne, vážení páni poslanci, bol som vyzvaný, aby som niečo povedal o elektrárni V-1, o funkcii Úradu jadrového dozoru. Takže začal by som tým, čo je kompetencia Úradu jadrového dozoru. To je vykonávanie dozoru nad jadrovou bezpečnosťou jadrových zariadení, dozoru nad celým palivovým cyklom, to znamená od čerstvého paliva až po vyhoreté, dozoru nad jadrovými materiálmi, dozoru nad rádioaktívnymi odpadmi a nakladaním s rádioaktívnymi odpadmi. A sme zodpovední i za to, že sú plnené záväzky Slovenskej republiky, medzinárodné záväzky, ktoré vyplývajú z medzinárodných zmlúv alebo konvencií. Takže z tohto pohľadu Úrad jadrového dozoru nemá kompetenciu na to, aby povedal alebo aby oponoval, ak sa vláda alebo majiteľ elektrárne, nemusí to byť vláda, môžu to byť aj Slovenské elektrárne, rozhodne, že ju chce odstaviť, príp. odstaviť skôr. Naša úloha je presne opačná, pri tom, ak by vlastník elektrárne chcel prevádzkovať elektráreň dlhšie, ako je povolené, ako má licenciu. Takže teraz to je postavenie a úloha Úradu jadrového dozoru. Čo sa týka bezpečnosti elektrárne V-1. Ten proces zvyšovania bezpečnosti a hodnotenia bezpečnosti bol veľmi dlhý a začal niekde v polovičke osemdesiatych rokov. Na elektrárni sa vystriedalo množstvo misií, ktoré bezpečnosť elektrárne hodnotili. Z pohľadu zase Úradu jadrového dozoru je naše posledné stanovisko: V zmysle súčasných vedomostí, ktoré máme o tejto elektrárni, a v zmysle súčasných požiadaviek, našich, nášho zákona, našich vyhlášok a medzinárodných požiadaviek, predovšetkým požiadaviek Medzinárodnej atómovej agentúry musím konštatovať alebo môžem konštatovať, že táto elektráreň je bezpečná. Jej prevádzka je bezpečná. Samozrejme, nikto nemôže predikovať na mnoho rokov dopredu, či nejaké zariadenie bude bezpečné i za niekoľko rokov alebo mesiacov alebo desaťročí. A kvôli tomu práve slúžia mechanizmy Úradu jadrového dozoru. A to je hodnotenie bezpečnosti, vykonávanie inšpekcií a podávanie správ. Čiže my vykonávame hodnotenie bezpečnosti permanentne počas celého roku a na záver každého roku Úrad jadrového dozoru vydáva správu o stave bezpečnosti jadrových zariadení na Slovensku a predkladá takýto materiál vláde Slovenskej republiky. Doteraz v našej histórii od roku 1993 sme vždy konštatovali, že prevádzka alebo bezpečnosť jadrových zariadení na Slovensku, a teraz všetkých, nielen elektrární, máme iné jadrové zariadenia, bola hodnotená ako bezpečná a spoľahlivá. Okrem toho máme v zákone č. 130/1998 Z. z. ďalší mechanizmus na hĺbkovejšie hodnotenie jadrovej bezpečnosti. A to je tzv. periodické hodnotenie jadrovej bezpečnosti, ktoré sa, a zase na všetkých jadrových zariadeniach, nielen na jadrových elektrárňach, vykonáva každých 10 rokov. A toto hodnotenie obnáša vypracovanie novej bezpečnostnej správy, vypracovanie analýz životnosti hlavných komponentov elektrárne, ale i hodnotenie personálu, tvorby rádioaktívnych odpadov, spôsobov s ich nakladaním a tak ďalej. Tento celý rozsah je upravený jednak medzinárodnými návodmi a jednak i vyhláškou Úradu jadrového dozoru. A v zákone, ako som už povedal, sú stanovené termíny, počas ktorých je toto periodické hodnotenie bezpečnosti nutné vykonávať. Takže okrem našich hodnotení bolo na elektrárni V-1, ako iste viete, i množstvo medzinárodných misií, na hodnotenie bezpečnosti boli stanovené v rámci medzinárodných organizácií, Medzinárodnej agentúry pre atómovú energiu požiadavky, aké jednotlivé typy elektrární majú spĺňať, a dá sa povedať, že program, ktorý bol na elektrárni V-1 realizovaný, tieto požiadavky splnil a naplnil, a preto mohol Úrad jadrového dozoru vydať povolenie na ďalšiu prevádzku tejto elektrárne. Takže to je stanovisko, ďakujem za pozornosť. (Potlesk.) I. Presperín, podpredseda NR SR: Ďakujem, pán predseda. Ďakujem vám aj za účasť na rokovaní Národnej rady. Páni poslanci, panie poslankyne, pristúpime k hlasovaniu. Žiadam, aby ste sa prezentovali. Prezentujte sa, prosím, budeme hlasovať o informácii predsedu vlády Slovenskej republiky o procese prípravy a schvaľovania a súčasnom stave uzatvorenia uvedenej rámcovej zmluvy. Prosím, aby ste sa prezentovali. (Hlasovanie.) 57 prítomných poslancov. Páni poslanci, žiadam vás, aby ste sa dostavili do rokovacej sály, žiadam poslancov Národnej rady, aby prišli do rokovacej sály, budeme hlasovať o prerokovaných bodoch programu, ktoré... (Ruch v sále.) Ešte raz dávam prezentovať poslancov. Prosím, keby ste sa prezentovali. Pán poslanec Ošváth nemá zatiaľ platnú hlasovaciu kartu, takže ruším túto prezentáciu. Žiadam vás, páni poslanci, aby ste prišli do rokovacej sály. Páni poslanci, budeme sa prezentovať ešte raz. Prosím, aby ste sa prezentovali. Môžeme to zapnúť, páni? Nefunguje to. Prosím, prezentujte sa, páni poslanci. (Hlasovanie.) 73 prítomných poslancov. Vyhlasujem prestávku do 18.00 hodiny. Žiadam predsedov poslaneckých klubov koalície, aby sa prišli poradiť. (Prerušenie rokovania o 17.33 hodine.) (Pokračovanie rokovania o 17.59 hodine.) I. Presperín, podpredseda NR SR: Páni poslanci, žiadam vás, aby ste prišli do rokovacej sály, aby sme mohli pristúpiť k hlasovaniu. Páni poslanci, panie poslankyne, pristúpime teda k hlasovaniu tak, ako bolo ohlásené. Žiadam vás, aby ste prišli do rokovacej sály, budeme hlasovať o Informácii predsedu vlády Slovenskej republiky o procese prípravy, schvaľovania a súčasnom stave uzatvorenia rámcovej zmluvy  medzi Slovenskou republikou a Európskou bankou pre obnovu a rozvoj k čerpaniu grantových prostriedkov na predčasné ukončenie prevádzky Jadrovej elektrárne V-1 v Jaslovských Bohuniciach. V rozprave boli podané 3 návrhy na uznesenie, ktoré dali pán poslanec Fico, pán poslanec Gašparovič a pán poslanec Ambróš. V tomto poradí budeme aj hlasovať o jednotlivých návrhoch na uznesenie, tak ako boli podané. Písomne máte predložené uznesenie, ktoré predniesol pán poslanec Fico aj pán poslanec Gašparovič. Cez to všetko prečítam jednotlivé uznesenia a potom o nich budeme hlasovať. Pán poslanec Fico v rozprave predložil nasledovný text uznesenia: „Národná rada Slovenskej republiky odporúča vláde Slovenskej republiky, aby v návrhu rámcovej zmluvy medzi Slovenskou republikou a Európskou bankou pre obnovu a rozvoj týkajúcej sa aktivít Medzinárodného fondu pre podporu odstavenia Bohuníc na Slovensku nahradila text v časti 4 písm. c) textom nasledujúceho znenia – Slovenská republika prijme všetky potrebné opatrenia na implementáciu energetickej politiky, aby splnila záväzok Slovenskej republiky ku konečnému odstaveniu Jadrovej elektrárne Bohunice V-1, blokov 1 a 2 v termíne, ktorý bude zodpovedať spôsobilosti Jadrovej elektrárne Bohunice V-1, blokov 1 a 2 plniť medzinárodne uznávané bezpečnostné štandardy, a na tento účel sa vláda Slovenskej republiky zaväzuje plne spolupracovať so všetkými medzinárodnými subjektmi oprávnenými vykonávať dozor nad bezpečnosťou jadrovej prevádzky.“ To je presný text, ktorý predložil pán poslanec Fico. Dávam hlasovať o tomto návrhu na uznesenie, ktorý podal pán poslanec Fico. Prosím, hlasujte. (Hlasovanie.) Prítomných 105 poslancov, za 37, proti 10, zdržalo sa 53, nehlasovalo 5 poslancov. Konštatujem, že tento návrh na uznesenie nebol Národnou radou Slovenskej republiky prijatý. Ďalej podal návrh na uznesenie pán poslanec Gašparovič, ktorý navrhuje: „Národná rada Slovenskej republiky odporúča vláde Slovenskej republiky, aby návrh rámcovej zmluvy medzi Slovenskou republikou a Európskou bankou pre obnovu a rozvoj týkajúcej sa aktivít Medzinárodného fondu pre podporu odstavenia elektrárne Jaslovských Bohuníc po prvé podľa čl. 86 písm. d) pred podpisom predložila Národnej rade Slovenskej republiky na prerokovanie, po druhé v zmysle čl. 119 písm. j) postúpila na verejnú diskusiu.“ Dávam hlasovať o tomto návrhu na uznesenie. Hlasujte, prosím. (Hlasovanie.) Prítomných 103 poslancov, za 31, proti 27, zdržalo sa 40, nehlasovalo 5 poslancov. Konštatujem, že Národná rada neschválila tento návrh na uznesenie. Posledným návrhom, ktorý vyplynul z rozpravy, bol návrh pána poslanca Ambróša, podľa ktorého budeme hlasovať o uznesení, ktoré znie: „Národná rada berie na vedomie Informáciu predsedu vlády Slovenskej republiky o procese prípravy, schvaľovania a súčasnom stave uzatvorenia rámcovej zmluvy medzi Slovenskou republikou a Európskou bankou pre obnovu a rozvoj k čerpaniu grantových prostriedkov na predčasné ukončenie prevádzky Jadrovej elektrárne V-1 v Jaslovských Bohuniciach.“ Prosím, hlasujte o tomto návrhu na uznesenie. (Hlasovanie.) Prítomných poslancov v rokovacej sále 73, za 65, proti 1, zdržali 4, nehlasovali 3. Páni poslanci, o tomto uznesení budeme hlasovať zajtra ráno o 9.00 hodine. Ďalej sa vrátime k hlasovaniu o vládnom návrhu zákona o verejnom ochrancovi práv (tlač 1181). Prosím pána spravodajcu Lászlóa Nagya, aby sa ujal slova a aby predniesol návrhy na uznesenie.